ชวนชาวนาบ้านโนนขาม ร่วมจัดตั้งแปลงใหญ่และศูนย์ข้าวชุมชน ร่วมกันผลิตข้าวรักษ์โลก
นายณัฏฐกิตติ์ ของทิพย์ อธิบดีกรมการข้าว เปิดเผยหลังลงพื้นที่เยี่ยมชมและให้กำลังใจกลุ่มเกษตรกร บ้านโนนขาม หมู่ที่ 12 ตำบลจานใหญ่ อำเภอกันทรลักษ์ จังหวัดศรีสะเกษ  ว่า รัฐบาลมีความเป็นห่วงชีวิตความเป็นอยู่ของพี่น้องชาวนาไทยมาโดยตลอด จึงได้ออกมาตรการต่างๆ เพื่อมาช่วยเหลือชาวนาผู้ปลูกข้าว โดยให้ความสำคัญกับการบริหารจัดการข้าวที่มีคุณภาพ สอดคล้องกับบริบทในพื้นที่ เป็นมิตรกับสิ่งแวดล้อมทั้งระบบ นำมาต่อยอดเป็นข้าวรักษ์โลกที่จะทำให้เกษตรกรสามารถผลิตข้าวได้อย่างมีคุณภาพ รักษาสุขภาพและสิ่งแวดล้อมได้อย่างยั่งยืน โดยกรมการข้าว จะมีการนำร่องการนำข้าวรักษ์โลก มาเป็นแนวทางถ่ายทอดองค์ความรู้ให้กับชาวนาในภูมิภาค ตามแบบอย่างขาณุโมเดล ที่จังหวัดกำแพงเพชร ?โดย ข้าวรักษ์โลก เป็นการปลูกข้าวโดยคำนึงถึงการรักษานิเวศเป็นหลัก ยกเลิกการเผาฟาง โดยผลผลิตที่ได้คือ ข้าวมีคุณภาพทางกายภาพดีขึ้น ทำให้ได้ราคาสูง ประกอบกับการใช้ชีวภัณฑ์ชีวภาพที่มีต้นทุนต่ำ ผลที่ได้คือชาวนามีรายได้เพิ่มขึ้นและมีความยั่งยืนอธิบดีกรมการข้าว ยังได้เชิญชวนให้เกษตรกรบ้านโนนขาม เข้าร่วมโครงการนาแปลงใหญ่และรวมกลุ่มกัน จัดตั้งเป็นศูนย์ข้าวชุมชนเพื่อเพิ่มความเข้มแข็งและประสิทธิภาพในการผลิตข้าว อีกทั้งยังได้แนะนำให้กลุ่มชาวนาหันมาทำนาประณีต ซึ่งเป็นการทำนาที่มุ่งเน้นในเรื่องของคุณภาพมากกว่าปริมาณ นอกจากนั้น ยังสามารถแบ่งสัดส่วนพื้นที่นาส่วนอื่น เป็นพื้นที่เลี้ยงสัตว์เพื่อนำมูลมาเป็นปุ๋ย หรือปรับพื้นที่เป็นแหล่งผลิตทรัพยากรด้านอาหาร  แนะนำให้ชาวนาหันมาใช้นวัตกรรมและเทคโนโลยีมาในการทำการเกษตร เพื่อลดข้อจำกัดด้านแรงงานและพลังงานต่อไป